Russiese nasionale rugbyspan

: *Hierdie artikel handel oor die Russiese nasionale mansrugbyspan. Vir die artikel oor die nasionale vrouerugbyspan, sien Russiese nasionale vrouerugbyspan.*

Die **Russiese nasionale rugbyspan** (Russies: Сборная России по регби) is die nasionale rugbyspan wat Rusland in internasionale wedstryde (toetswedstryde) verteenwoordig. Dié span se bynaam “bere” (Russies: Медведи) is ontleen aan die nasionale dier van dié land. Rugby word in Rusland geadministreer deur die Russiese Rugbyunie (Russies: Союз регбистов России, afgekort “FRR”) wat in 1936 gestig is en sedert 1990 op sy eie optree. Rusland word deur Wêreldrugby as ’n vlak twee-span erken. Daarmee behoort Rusland tot die beste Europese rugbyspanne naas die Sesnasies. Die Russiese rugbyspan is tans (Junie 2025) 32ste op Wêreldrugby se wêreldranglys gelys.

In 1992 het Rusland, ná die Ontbinding van die Sowjetunie, sy eerste nieamptelike toetswedstryd teen die Britse Barbarians gespeel; hul eerste amptelike toetswedstryd het vier maande later teen België plaasgevind. Voorheen het Russiese spelers vir die Sowjetunie uitgedraf en daarna vir die Gemenebes van Onafhanklike State. Hulle het tydens die Europese Rugbykampioenskap nog geen titel ingepalm nie, drie keer as naaswenner en ses keer in die derde plek geëindig. Die Russiese span speel tradisioneel in rooi truie met rooi broeke en rooi sokkies. Rusland se belangrikste internasionale verskyning is tydens die vierjaarlikse rugbywêreldbekertoernooi wat sedert 1987 beslis word. Die span kon vir twee toernooie kwalifiseer, maar hulle het in 2011 en 2019 laaste in hul groep geëindig.

Weens die Russiese inval in Oekraïne in 2022 is die Russiese beheerliggaam deur die wêreldbeheerliggaam Wêreldrugby en die vastelandse beheerliggaam Rugby Europa geskors. Sedertdien is die Russiese span van die internasionale spelprogram uitgesluit.

## Beheerliggaam 
Die beheerliggaam vir rugby in Rusland is die Russiese Rugbyunie (Russies: Союз регбистов России, afgekort “FRR”). Die FRR is in 1936 gestig en het in 1990, voor die Ontbinding van die Sowjetunie, ’n volle lid van die Internasionale Rugbyvoetbalraad (IRVR; nou Wêreldrugby) geword. Twee jaar later het die Russiese Rugbyunie by die vastelandse beheerliggaam *Fédération internationale de rugby amateur* (FIRA; nou Rugby Europa) aangesluit.

Die hoogste rugbyliga in Rusland is die professionele Russiese Rugbykampioenskap, waaraan tien spanne deelneem. Weens die beter finansiële moontlikhede verkies baie spelers egter ’n loopbaan by ’n klub in Frankryk of ’n ander Wes-Europese land. Die meeste nasionale spelers wat nie by ’n Wes-Europese klub betrokke is nie, speel vir die professionele spanne Jenissei-STM Krasnojarsk en Lokomotief Penza wat sedert 2021 aan die Rugby Europa Superbeker deelneem. Naas die amptelike nasionale span roep die FRR ook ander keurspanne byeen. Nes ander rugbylande beskik Rusland oor ’n o/20-nasionale span wat aan die Wêreldrugby o/20-kampioenskap deelneem. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting.

## Geskiedenis 
### Invoering en vestiging van rugby 
Sedert die vroeë Middeleeue beoefen Russe ’n balsport wat baie ooreenkom met rugby. Die Russiese naam van dié sportsoort was *Kila* en die oudste skriftelike verwysings dateer uit die 12de eeu in die Republiek van Nowgorod. Aangesien die spel geheg was aan voorchristelike heidense tradisies, is dit deur die Russies-Ortodokse Kerk verbied. In die 19dee eeu het die spel eindelik verdwyn en het later uitgesterf, wat deur die vestiging van sokker uit Engeland in die laat Russiese Keiserryk versnel het.

Rugby op sy eie is enkele jaar voor die Russiese Rewolusie uitgeoefen, maar slegs sporadies. Dit blyk die eerste nie-inheemse sokkerweergawe te wees wat in Rusland vir die eerste keer gespeel is, sowat ’n dekade voor sokker. Hopper, ’n Skot, wat in Moskou gewerk het, het in die 1880’s ’n rugbywedstryd gereël; die eerste sokkerwedstryd is eers in 1892 beslis. In 1886 het die polisie egter begin toeslaan op rugbywedstryde, omdat hulle dit beskou het as “brutaal” en “geskik om betogings en onluste aan te blaas”. Waarskynlik het die afkeur deur die tsaristiese owerhede baie mense weerhou van rugby en optekeninge uit die volgende drie dekades is maar skaars. In 1908 is daar verwys na rugbywedstryde, maar die eerste “amptelike” rugbyspel is eers in 1923 in Moskou beslis.

### Ontwikkelinge in die Sowjetse tydperk 
In 1936 is die Sowjetse Rugbyunie gestig, die Sowjetunie het sy eerste wedstryd egter eers in 1974 gespeel en sy eerste toetswedstryd op 1 September 1975 teen die Tsjeggo-Slowakye. Dit het egter ’n tydjie geneem voordat die Sowjetse rugbyspan hulle kon vestig, maar vanaf die middel-1980’s kon hulle nasionale spanne soos Italië en Roemenië gereeld klop. In 1987 was die Sowjetunie een van die 16 spanne wat deur die IRVR uitgenooi is om aan die eerste rugbywêreldbekertoernooi in 1987 in Australië en Nieu-Seeland deel te neem, maar hulle het dié aanbod verwerp weens Suid-Afrika se lidmaatskap ondanks sy apartheidsbeleid by die IRVR. In 1990 het die Russiese beheerliggaam aangesluit by die Internasionale Rugbyvoetbalraad (IRVR; nou Wêreldrugby) geword.

Ná die Ontbinding van die Sowjetunie het Russiese spelers uitgedraf vir die Gemenebes van Onafhanklike State se span wat van 1991 tot 1992 in vier wedstryde gespeel het. Die Sowjetunie het nie aan die Rugbywêreldbeker 1991-kwalifisering deelgeneem nie.

### Ná die Ontbinding van die Sowjetunie 
Op 6 Junie 1992 het die Russiese nasionale rugbyspan sy eerste amptelike wedstryd teen die Britse Barbarians gespeel, wat hulle met 27–23 kon wen. Vier maande later het Rusland se eerste amptelike toetswedstryd gevolg teen ’n ander nasionale span, toe hulle tydens die FIRA-beker 1992–1994 teen België te staan gekom het. Rusland het tot die herskikking van die Europese rugbytoernooie in 2000 gereeld daaraan deelgeneem. Tydens die Rugbywêreldbeker 1995-kwalifisering se eerste rondte kon Rusland Georgië en Pole klop, maar hulle het in die tweede rondte teen Roemenië verloor. Tot in November 1993 het die span België, Duitsland, Georgië en Pole verslaan, waarna hulle teen Italië met 19–30 verloor het. Rusland se oorwinning oor Georgië was sy eerste en tot dusver enigste oor dié span. Sedert 1992 neem Rusland aan die Europese Rugbykampioenskap deel en kon in 1995 met die titel wegstap. Tydens die Rugbywêreldbeker 1999-kwalifisering het hulle in die groep met Denemarke, Georgië, Italië en Kroasië slegs die vierde plek behaal. Tydens die Europese Nasiesbeker, wat sedert 1999 beslis word, die tweede vlak van Europese rugby naas die Sesnasies-toernooi, het die Russe twee keer in die derde plek geëindig. In 2000/01 en 2001/02 is hulle slegs deur Georgië en Roemenië verslaan. Ná ’n wenreeks van nege wedstryde, tot op hede ’n rekord, het Rusland in 2001 vir Marokko in die hoogste divisie van die Europese Nasiesbeker vervang.

Tydens die Rugbywêreldbeker 2003-kwalifisering is die Russe uitgesluit, omdat hulle drie uitgeslote Suid-Afrikaanse spelers ingespan het. Die Rugbywêreldbeker 2007 in Frankryk het die span misgeloop, nadat die Bere deur Italië en Portugal geklop is. Die nederlaag teen Italië was die grootste in die Russiese rugbygeskiedenis, die Russiese Bere is op die Slawa-stadion met 67–7 verneder. In Lissabon is die Russe naelskraap met 23–26 geklop, waarna die Portugese vir hul eerste rugbywêreldbekertoernooi kon kwalifiseer. Tydens die Europese Nasiesbeker 2006–2008 het die Russiese span heelwat beter gevaar en kon onder andere Roemenië met 22–11 in Boekarest en met 12–8 in Krasnodar klop en het vir die eerste keer as naaswenner geëindig.

Naas die Europese been het Rusland ook probeer om gereeld aan ander toernooie soos die Superbeker wat hulle een keer kon wen, die Nasiesbeker, die Churchillbeker en die Internasionale Rugbyreeks deel te neem; al hierdie toernooie word egter nie meer beslis nie. Daarbenewens het hulle, teen einde van ’n groot verskeidenheid teenstanders en om die eie spelvlak te verhoog, te staan gekom teen keurspanne van die Engelse counties, Frankryk se keurspan, die Suid-Afrikaanse Superrugbyjeug- en universiteitspanne, asook Nieu-Seelandse konsessiespanne. Die Russiese beheerliggaam het ook gepoog om deel te neem aan toernooie tydens die eindjaarrugbytoetsreeks en die span het by die wêreldwye toetswedstrydrooster aangesluit.

### Eerste rugbywêreldbekerdeelnames 
[duimnael|Rusland speel teen [Georgiese nasionale rugbyspan|Georgië tydens die Europese Nasiesbeker in 2007]]
duimnael|Wladislaf Korsjoenof in aksie, 2009
[duimnael|Kwalifiseringswedstryd tussen [Uruguaanse nasionale rugbyspan|Uruguay en Rusland vir die Rugbywêreldbeker 2015]]
[duimnael|Die openingswedstryd van die [Rugbywêreldbeker 2019 teen die gasheer Japan in Chōfu]]
Tydens die Europese Nasiesbeker 2008–2010 kon die Russe drie agtereenvolgende oorwinnings oor Spanje in Moskou, weg oor Portugal in Lissabon en Roemenië in Boekarest, waarmee die Russiese span die 17de plek op die wêreldranglys behaal het. Ná ’n nederlaag teen Georgië kon hulle drie agtereenvolgende oorwinnings behaal teen Portugal in Sotsji, Spanje in Madrid en Duitsland in Sotsji, terwyl hulle teen Roemenië gelykop gespeel het. Hulle het die tweede kragmeting teen Georgië weer verloor. Vervolgens kon die Russe saam met die Georgiërs vir die Rugbywêreldbeker 2011 in Nieu-Seeland kwalifiseer, gelyk aan hul eerste rugbywêreldbekerdeelname. In Groep C is hulle egter geklop deur die Verenigde State (met 13–6), Italië (met 53–17), Ierland (met 62–12) en Australië (met 68–22), slegs teen die Verenigde State kon hulle die defensiewe bonuspunt behaal.

Tydens die Europese kwalifisering vir die Rugbywêreldbeker 2015 het Rusland agter Georgië en Roemenië die derde plek behaal, waarna hulle in die uitspeelrondte teen Uruguay te staan gekom het. Rusland het egter met ’n algehele telling van 49–57 vasgeval en die toernooi in Engeland misgeloop.

Nadat die nasionale rugbyspanne van België, Roemenië en Spanje tydens die kwalifisering ongeskikte spelers ingespan het, is hulle vir elke wedstryd met hierdie spelers met puntaftrekking beboet. Vervolgens het Rusland onmiddellik vir die Rugbywêreldbeker 2019 gekwalifiseer. In die groepfase het hulle egter verloor teen die gasheer Japan (met 10–30), Samoa (met 9–34), Ierland (met 0–35) en Skotland (met 0–61).

In reaksie op die Russiese inval in Oekraïne sedert 2022 is die Russiese Rugbyunie se Wêreldrugby-lidmaatskap in ooreenstemming met ander sportbeheerliggame opgeskort en die nasionale span van die Europese Rugbykampioenskap uitgesluit, waardeur hulle nie meer vir die Rugbywêreldbeker 2023 in Frankryk kon kwalifiseer nie. Die nasionale span is voorheen deur die vastelandse beheerliggaam Rugby Europa geskors. Vervolgens is al die oorblywende wedstryde van Rusland as nederlae geag.

## Kleure, embleem en bynaam 
Rusland speel tradisioneel in ’n rooi trui met rooi broeke en rooi sokkies. Hul alternatiewe trui is wit met wit broeke en rooi sokkies.

Die nasionale span se bynaam *Medwedi* (“die Bere”) is ontleen aan die nasionale dier, die Russiese beer. Die Russiese Rugbyunie toon derhalwe ’n gestiliseerde beerkop.

## Tuisstadion 
Rusland beskik oor geen amptelike tuisstadion vir sy nasionale span nie en gebruik vir sy tuiswedstryde eerder ’n verskeidenheid stadions dwarsdeur Rusland. Tydens die jaarlikse Europese Rugbykampioenskap word die meeste wedstryde op die Slawa Metreweli Sentrale Stadion in Sotsji beslis.

## Toetswedstryde 
[duimnael|400px|Rusland se plek op [Wêreldrugby se ranglys vanaf 10 Oktober 2003 tot op hede]]
Rusland het 113 van sy 232 toetswedstryde gewen, ’n wenrekord van 51,16%. Rusland se statistieke in toetswedstryde teen al die lande, in alfabetiese volgorde, is soos volg (korrek in April 2022):

## Rekords 
### Wêreldbekerrekord 
Die Russiese nasionale span het tot dusver aan twee rugbywêreldbekertoernooie deelgeneem. Hulle is tydens albei toernooie in die groepfase uitgeskakel.

### Europese Rugbykampioenskap 
Die Russiese nasionale span neem sedert 1991 aan die Europese Rugbykampioenskap deel. Hulle het sedertdien nog nie ’n toernooi gewen nie en drie keer as naaswenner geëindig.

### Nasiesbeker 
Rusland het agt keer aan die Nasiesbeker deelgeneem. Hul beste prestasie was twee tweede plekke in 2017 en 2019.

### Ander toetswedstryde 
Vanweë sy laat vestiging in 1992 het Rusland gedurende die amateurtydperk min toere volgens die ou tradisie onderneem, aangesien dit teen die jaar 2000 tot ’n einde gekom het. Deesdae is toetswedstryde teen die spanne van die Suidelike Halfrond tweekeer per jaar moontlik. Gedurende Juniemaand se midjaarrugbytoetsreeks reis Rusland na die Suidelike Halfrond en gedurende Novembermaand se eindjaarrugbytoetsreeks tree Rusland as gasheer op. As deel daarvan ding Rusland sedert 2021 met Roemenië mee om die Kiseleff-beker (genoem na die Russiese prins Pawel Kiseljof, wat in 1829 die eerste grondwet vir die twee prinsdome Moldawië en Walachye opgestel het).  Veral die groot wedywering met die klein buurland Georgië is belangrik; nie net as gevolg van die politieke spanning nie (veral sedert die Kaukasiese oorlog 2008), maar ook vanweë Rusland se negatiewe wenrekord.

## Spelers 
### Huidige span 
Die volgende spelers het die Russiese span gevorm tydens die Rugbywêreldbeker 2019:

|
| valign="top"|

|}

### Spelerstatistieke 
duimnael|upright|Joeri Koesjnaref (2014)
duimnael|upright|Andrei Koesin (2018)
duimnael|upright|Wladislaf Korsjoenof (2009)
duimnael|upright|Alexander Janjoesjkin (2014)

Vervolgens die belangrikste statistieke van Rusland se spelers. Die spelers wat met  gekenmerk is, is nog aktief en kan hul statistieke verbeter.

(Korrek teen April 2022)

|-
|

|

|}

## Afrigters 
duimnael|upright|Raphaël Saint-André (2018)
Sedert 2023 dien die Rus Aleksander Perwoetsjin as Russiese hoofafrigter.

## Sien ook 
* Russiese nasionale vrouerugbyspan

## Verwysings 
## Verdere leesstof 
*  
*  

## Eksterne skakels 
*  Amptelike webwerf van die Russiese Rugbyunie
*  Rusland by Wêreldrugby
*  Rusland op Planet Rugby